P. Hrušovský, podpredseda NR SR: (2002-05-31):
návrh na vydanie zákona, ktorým sa mení a dopĺňa zákon č. 223/2001 Z. z. o odpadoch a o zmene a doplnení niektorých zákonov, ktorý prerokúvame ako tlač 1558. Prosím pani poslankyňu, aby predmetný návrh zákona uviedla a odôvodnila. Máte slovo, pani poslankyňa. M. Angelovičová, poslankyňa: Ďakujem pekne za slovo. Vážený pán predsedajúci, vážené panie poslankyne, vážení páni poslanci. Dovoľte mi predložiť návrh na vydanie zákona, ktorým sa mení a dopĺňa zákon č. 223/2001 Z. z. o odpadoch a o zmene a doplnení niektorých zákonov. Na zefektívnenie odpadového hospodárstva je žiaduce, aby odpad vzniknutý v Slovenskej republike bol prednostne zhodnotený v tejto krajine. Preto cieľom predloženej novely zákona č. 223/2001 Z. z. o odpadoch a o zmene a doplnení niektorých zákonov je doplniť riešenie tejto skutočnosti. Následne sa doplní prednostné zhodnotenie odpadu vzniknutého v Slovenskej republike do záväznej časti plán odpadového hospodárstva Slovenskej republiky. Vyriešenie tohto problému bude porovnateľné s Českou republikou, ktorý musí byť prednostne využitý v tejto krajine. Podľa zákona č. 223/2001 Z. z. o odpadoch a o zmene a doplnení niektorých zákonov v § 23 ods. 3 písm. b) musia nerecyklovateľné odpady určené na skládkovanie a odpady určené do spaľovní ostať na Slovensku, nakoľko disponuje dostatočným množstvom skládok a spaľovní. Rovnaký princíp treba prijať aj pre odpady, ktoré sú recyklovateľné a v niektorých prípadoch sú jedinou základnou druhotnou surovinou na výrobu tovarov potrebných pre spracovateľský priemysel v Slovenskej republike. Spracovaním odpadov sa niekoľkonásobne zvýši pridaná hodnota vo vyrobených surovinách a vytvorí sa značné množstvo pracovných miest. Aj štáty Európskej únie rovnako aj susedná Česká republika vo svojich zákonoch priamo stanovujú povinnosť uprednostňovať domáce spracovanie. V krajinách Európskej únie, v ktorých nie sú vytvorené fondy, ale sú profesijné združenia pre jednotlivé komodity, na čele ktorých stoja rozhodujúci spracovatelia odpadov jednotlivých komodít, členmi sú zberatelia, dopravcovia aj dovozcovia a výrobcovia tovarov, z ktorých odpady vznikajú. Nie sú známe poznatky, podľa ktorých sa vylučuje účasť tých, ktorí vykonávajú zhodnocovací proces. Pri našej forme centrálneho recyklačného fondu bolo by logické, aby realizátori zhodnocovania odpadov boli zapojení aj do systému ekonomického riadenia. Výrobcovia a dovozcovia, ktorí pôsobia v celom systéme nakladania s odpadmi alebo vyberači recyklačného poplatku od občanov, mali by byť zastúpení v dozornej rade. Z tejto pozície budú kontrolovať systém na plnenie zámerov ochrany životného prostredia vo vhodných ekonomických dimenziách. V súčasnosti dovozcovia a výrobcovia tovarov vyberajú finančné prostriedky od občanov, ktorí ich odvádzajú do recyklačného fondu. Správna rada má hlavné zastúpenie z radov dovozcov a výrobcov tovarov bez účasti zástupcov zhodnocovacieho procesu. Dozornej rade chýbajú podľa doterajšieho stavu spracovatelia, ktorí zhodnocujú odpad. Zástupcovia sú iba z radov dovozcov a výrobcov. Predložený návrh novely nemá vplyv na štátny rozpočet, stanovisko je priložené k návrhu zákona. Rovnako nie je v rozpore s Ústavou Slovenskej republiky. Vážené panie poslankyne, vážení páni poslanci, chcem vás požiadať o podporu predloženého návrhu zákona. Ďakujem.